Бош вазир ўринбосари амалдорларни қандай соат тақишигача назорат қилиш кераклигини айтди\nХабарингиз бор коррупияга қарши курашиш агентлиги барча амалдорлар, ҳатто президент ва бош вазирнинг ҳам даромадлари декларация қилинишини назарда тутувчи қонун лойиҳасини ишлаб чиқди.\nМазкур қонуннинг қабул қилинишига амалдорларнинг муносабати қандай? Ана шу саволга жавоб топиш мақсадида Дарё мухбири бош вазирнинг икки нафар ўринбосаридан интервью олди. Бош вазир ўринбосари — Туризмни ривожлантириш давлат қўмитаси раиси Азиз Абдуҳакимов ушбу қонуннинг қабул қилинишини тўлиқ қўллаб-қувватлашини айтиб, у бундан ҳавотирда эмаслигини билдирган. Абдуҳакимов одамлар амалдорнинг қандай яшашини билишга ҳақли эканини айтиб, декларация тўлдиргиси келмайдиган раҳбарларга ишдан кетишни, бизнес билан шуғулланишни маслаҳат берди.\nБош вазир ўринбосари — инвестициялар ва ташқи савдо вазири Сардор Умурзоқов ҳам агентликнинг ушбу қонун лойиҳасини ишлаб чиққанини қўллаб-қувватлади. Умурзоқов ушбу тартиб бутун дунёда мавжуд эканини, амалдорлар нафақат даромадлар декларациясини топшириши кераклигини, балки харажатлар декларациясини ҳам жорий қилиш кераклигини айтди.\n“Шу билан бирга биз барибир бориб-бориб, амалдорларнинг харажатларини ҳам назоратга олишимиз керак. Уларни қандай уйда яшаяпти, қандай машина сотиб олди, кечирасизу, масалан, қандай кийим кийиб юргани-ю, қандай соат тақишигача назорат қилиш лозим”, – дейди амалдор.\nУмурзоқов Буюк Британияда яшаб, ишлаганини ва бу талаблар унга бегона эмаслигини айтиб, даромад декларациясини тўлдириб, эълон қилиш унга муаммо туғдирмаслигини ва бунга тайёр эканини таъкидлади.\nMer 15 январ 2021 11:18\nМан. Тугри айдингиз. Тахминан 15 йилча олдин чегаралардан ноконуний кесиб утиларди, биз иш пул топганимизга хурсанд эдик\nиш берувчи ортикча когоз, расходдан кочарди (факат сарыагаш атрофида) киска вакт ичида бу ишлар йук булди сабабини чегарада Давлатовлар купайганидан деб айтишди. Тугри бу ишлар жиноят лекин уша вактда бу яшаш учун кураш эди. Хозир харакат килган оч колмайди. Муаммо факат порахурлик колди.\nман 14 январ 2021 18:22\nСталин бекорга етимларни рахбар килиб куймаган.Рахбарларга кушиб кариндошларини хам назорат килиш керак.\nТалмов 13 январ 2021 17:05\nАмалдорларни узини эмас жамики кариндош-уруглариния яхшилаб текшириш керак. Чунки амалдорларимиз ойликка аранг "кун куриб" юришибди-ю. Узларини номида ноконуний хеч нарса булмаса керак. Мол-мулки бошка одамларни номида ээканлигини бутун халк билади. ШУНИ ЭЬТИБОРГА ОЛАСИЗЛАР ДЕГАН УМИДДАМАН.\nДангал 13 январ 2021 17:04\nБолажонлар пул бу Оби хает\nРеалист 13 январ 2021 14:34\nДекларация тўғрисидаги қонунга худди қутқарув чораси,\nхамма проблемаларни ечувчи восита деб қарамаслик керак.\nАлбатта юқоридаги олигарх амалдорларимиз учун айланиб,четлаб ўтиладиган тешиклар қолдирилган бўлиши керак.Декларациядан кейин бизнинг амалдорлар,дунёдаги\nэнг қашшоқ,камбағал амалдорлар эканлигини билсак керак.Чунки улар бойликларини\nбошқа одамлар номига ўтказишади ёки оффшор банкларга беркитишади,худди Гулнора Каримовадек.\nБу хукуматга,президентга ишонч қолмаган.\nАхир ўз халқини ўйламай газни,электрни четга сотиб пул қилаётганларга қандай ишониш мумкин.\nким 13 январ 2021 13:21\nКукидан ёкм саригидан килиб ховлидаги фонтан тагига яширади.ким хам топарди.ховлини уй жойни хотини ёки кариндошлари номига утказади.\nФинландия фукороларига хавасим келади.Умуман коррупция йук шахсий манфаатни устун куймас экан. Бизникилар мансабга утирди пул килишни уйлайди.факат пул.пул.пул пул.пул.\nНосиржон 13 январ 2021 11:39\nКим ишонади сизларни малумотингизга. Узларингдан бошка.Аввало узларингиз хам биласизлар бу хаммаси кузбуямачилик хеч ким сизларга ишонмай куйган.Афсус кеч колдингизлар поезд кетиб булди кайинги бекат Айоз бобо эртаклари.\nMer 13 январ 2021 11:05\nЯхши фикр. Факат яна бир савол тугиладида; давлатни милиардлаб пулларини хазм килиб юборетган одамларга узини ойлигини хисобини килиб бериш кийинчилик тугдирмаса керак, уларни хам укалари, жияни, якин одамлари бордир ахир?\nЯхши фикр лекин бефойда деб хисоблайман. Бу мени фикрим холос.\nЎзбекистон янгиликлари » Сиёсат » Бош вазир ўринбосари амалдорларни қандай соат тақишигача назорат қилиш кераклигини айтди


ЎзА - Қадрдон фильмлар: Ўзимизнинг "Шум бола"\nҚадрдон фильмлар: Ўзимизнинг "Шум бола"\nБу фильм 1977 йилда ишланган. Уни ҳамон болалар, катталар мириқиб томоша қиламиз.\nКартинада айтилган гаплар тилимизга аллақачон кўчиб улгурган. "Жа-аа, катта ёнғин бўлди. Узоооқ ёнди...", "Ҳалиги... тандирни олдида бироз терлаб кетдим", "Ҳой, мулла Омон, Тошкентдаги бойвачча дўстларингизга сизнинг номингиздан салом айтиб қўяйми-ии?..", "Хўш, иннай кейин-чи?"\nАтоқли адиб Ғафур Ғуломнинг "Шум бола" асари асосида суратга олинган бадиий фильм ҳали-ҳануз халқимиз севиб томоша қиладиган картиналардан. Моҳир режиссёр Дамир Салимов томонидан суратга олинган ушбу фильм бошдан охиригача миллий руҳ билан йўғрилган.\nКўнгли тоза, беғубор, самимий Қоравой ҳаётнинг аччиқ-чучуги, бешафқатлиги, катталарнинг маккорлиги боис қув-шум, ҳозиржавоб, ҳар қандай вазиятдан муносиб чиқиб кета оладиган, ори, ғурурини сақлай биладиган йигитчага айланади.\nКартинада Воҳид Қодиров, Ҳамза Умаров, Эргаш Каримов, Бахтиёр Ихтиёров, Рихси Иброҳимова, Саъдихон Табибуллаев каби устоз санъаткорлардан иборат профессионал ижрочилар роль ўйнагани, юксак даражадаги режиссёрлик, операторлик иши, барчанинг ўз ишига сидқидилдан ёндашгани фильмнинг ютуқлари сирасидандир. Мазкур картина ҳануз Ўзбекистондан олисларда ҳам севиб томоша қилинади. Томошабинлар фильмни кўриб, Ғафур Ғуломнинг "Шум бола" асарини ахтариб қолиши ҳам бор гап.\nЎзининг айтишича, мазкур картина актёр Абдурайим Абдуваҳобов учун улкан маҳорат мактаби, санъатга кириб келиши учун ўзига хос дебоча вазифасини ўтаган. Бу фильмдан кейин актёр кўплаб картиналарда суратга тушган, театрларда яхши роллар ижро этган бўлса-да, кўпларимизнинг онгимизда у ҳамон ўша қув, самимий, ўзимизнинг "Шум бола"миз тарзида муҳрланиб қолган.\nТакрор бўлса ҳам айтайин, гарчи замирида оғир ижтимоий масалалар ётган бўлса-да, содда, жайдари тилдаги ушбу фильм бир лаҳзада, мароқ ва завқ билан кўрилади. Унинг ниҳоясида эса ҳар қандай дийдаси қаттиқ томошабин ҳам қаттиқ таъсирланиши, қалби изтиробга тўлиши, кўзи ёшланиши тайин...\nТўғри, устоз режиссёрларимизнинг болалар, ёшларга оид яхши картиналари йўқ эмас. Уларнинг меҳнати ва ижодини камситмаган ҳолда, яна шуни айтиш мумкинки, фильмни кўрибоқ, болалик, беғуборлик ҳақида шу каби миллий фильмлар яна яратилармикан, деб ўйга ҳам толасиз...


Синган «кўзгу». Кимнингдир турткиси билан уйғониш «уйғоқлик»ми? » Ўзбекистон янгиликлари – Zamin.uz\nИнтернет сайтлари «уйғон»ди, онда-сонда бўлса ҳам миллий телевидениемиз касал одамдай «кўзини очиб» қараяпти, матбуот ҳам нималарнидир дудуқланяпти, аммо... Бу «уйғониш» унчалик ҳам кўнгилга таскин бермаётгандек! Кимнингдир турткиси билан уйғониш «уйғоқлик»ми? Ҳақ олинса, кўнгил тўлади! Берилган ҳақ билан мақтаниш ожизликдир! Ўзинг уйғонсайдинг, ўзинг ҳаққингни сўрашни билсайдинг, ҳеч бўлмаса, ҳаққини сўраганлар ёнида тура олсайдинг! Янаям пастроқ тушай, ҳаққини сўраганларга индамасайдинг!\nПрезидент Ангренга бориб, халқнинг ночор аҳволи ҳақида жуда қаттиқ гапирди. Эртаси куни Ўзбекистонда хизмат кўрсатган бир журналист ёзди: «Биз шундоққина биқинимизда турган муаммони кўрмаган эканмиз, қаранг, Президентимизнинг донолигини!» «Хизмат кўрсатган» ҳалиям отда, ҳалиям бировга гап бергиси келмайди! Қани энди бир тил бўлса-ю, «Ҳазрат, сиз ана шу биқинингиздаги муаммони кўрмаганингиз учун раҳбар бўлдингиз, халққа хизмат қилмаганингиз учун «хизмат кўрсатган» олдингиз-да», деса! Деганда энди нима ўзгаради?!\nШу одамдан кўп дакки эшитганман: «Ҳаётга қора кўзойнак билан қарайсан! Президент сиёсатига қаршимисан?!» Ўн йил олдин бу гапнинг нималигини билармидингиз? Шу атрофда юрган бўлсангиз, албатта билардингиз. Билмай кўринг-чи! Бу шундай таҳдид эдики, эшитган одам беихтиёр «биз ҳеч кимдан кам эмасмиз», деворарди.\nҲа, шунақа деб юравердик. Ўтган йили қарасак, биз ҳаммадан кам эканмиз! Таълим тизими издан чиқиб кетган, соғлиқни сақлаш аянчли аҳволда, қишлоқ хўжалиги ночор, ёшлар қаровсиз, диний саводсизлик авжига чиққан! Биз нима қилдик ўзи?\nҲеч нарса қилмадик десак, инсофсизлик бўлади. Жуда кўп ишлар қилинди, лекин аксарияти хато йўлдан кетди. Нима учун шундай бўлди, биласизми? Жамиятдан ЭРКИН ФИКР қувиб чиқарилди! Фикр айтган одам душманга айлантирилди. Матбуот «бўлмайди» деган сўзни луғатидан ўчириб ташлади. «Ҳаммаси зўр, ҳаммаси бўлади»га чиқиб кетди! Ҳаммамиз бир ёқадан бош чиқариб фикрлайдиган бўлдик. Шунақа қўлинг ургулсин кадрлар ишлаб чиқдикки, бири қўйиб, бири «Ватанни севади»!\nБир одам ҳеч қачон хато қилмаслиги, мутлақ ҳақиқатни гапириши мумкин эмас. Ғойибдан келадиган ваҳийнинг тўхтатаганига 15 аср бўлган ахир! Йўқ, биз буни тан олмадик, «сизники маъқул» дедик.\nЭркин матбуот, эркин фикр яшайдиган жойда ҳукумат қутуриб кетолмайди. Ҳукуматнинг кўзига матбуот кўзгу тутиб туриши керак. У «кўзгу»га қарасин, ўзини тузатсин! Бир ҳафта кўзгуга қарамаган одамнинг башарасини кўрганмисиз? 25 йил қарамаган одамникини-чи?! Биз «кўзгу»га қарамадик, уни «синдириб» ташладик. Ҳукумат билан ўртамиз узилиб қолди. Шунақа бир «девор» пайдо бўлдики, ошиб ўтишнинг ҳеч иложи йўқ! Пахтани териб, ғаллани йиғиб, газ, нефть, олтинни қазиб олиб «девор»дан ошириб ташлаймиз. Биз қора ботирларнинг мақсадимиз: «омбор»ни тўлдириш! Лекин бу ўлгур ҳеч тўлмайди. Тўлдиролмадик! Натижада, «дон» излаб ҳар томонга учиб кетдик. Шунда ҳам ҳеч ким «шунча меҳнат қилдинг, узр, қорнингни тўйғазолмадик», демади. Ортимиздан: «дангасалар», «хоинлар», «ватангадолар» деб сўкиб қолди.\nБиз соддалар билмадикки, «омбор»имизга «каламушлар» танда қўйишган экан! Буёғи Лос-А́нджелесу, буёғи Швейца́рияда миллион-миллон долларлик саройлар қурибмиз, виллалар сотиб олибмиз, шахсий самолётларимиз бор экан, Острогорский деган опанинг болаларини энг зўр университетларда ўқитибмиз... Лекин биз билмабмиз, билолмасдик ҳам-да! Чунки «кўзгу» синган эди, синдиришган эди.\nЭнди нима бўлади? «Кўзгу»ни бутлай оламизми?\nЙўқ, чунки «кўзгу» синган куни ўқувчининг ишончи ҳам қўшилиб синган.\nЯқинда бир «отахон» газета таълим тизимининг 10 йилликка қайтиши келажак учун муҳим қадам бўлганини ёзиб, исботлаб берди. 3-4 йил илгари «Коллежлар бизнинг келажагимиз» деб ёзиб, уни ҳам исботлаб берганди. Халқ бу гапнинг қайси бирига ишонсин?\nТелевидениеда кўрганмисиз, ёши саксондан ошган бир онахонни залнинг ўртасига тўрғазиб қўйиб, туман прокурори бошчилигида бир зал одам «талаяпти»:\n— Хоиннинг онаси!\n— Шунақа бола тарбиялайсанми?!\n— Юртнинг юзини ерга қаратди!\n— Туманимизга иснод келтирди!\nҲақоратнинг чек-чегараси йўқ. Бу ҳақоратларга онадан бошқа ҳеч ким чидай олмайди! Она боласи учун чидайди-да! «Бу шўрлик нима қипти?» денг, ўғли Россияга ишлашга кетиб, ўша юртлардан Туркияга ўтиб кетибди. Муаммо шу, шунга она айбдор! 20 йил олдин уни Туркия ўтиб кетмайдиган қилиб туғиши керак эди.\nЭнди пластинкани алмаштирдик. «Туман ҳуқуқ-тартибот идоралари, маҳалла фаоллари билиб-билмай хато йўлга кириб қолган ёшларимизни соғлом ҳаётга қайтариш учун уйларига бориб суҳбатлар ўтказишяпти. Натижада, одамларимизнинг эртанги кунга бўлган ишончи тикланяпти».\nАйтинг-чи, залда қон ютиб турган 80 ёшли ўша онахон бу гапларни эшитиб нималарни ўйлаётган экан? Телевидениенинг қайси гапига ишонсин? Эртага яна бошқачароқ гап ўртага чиқиб қолса-чи!\nДемак, матбуот кўрсатма асосида ишлашни бас қилиши лозим. Матбуот ҳукуматнинг оғзига қарамасин, тишлаб ўтирган мумини туфлаб ташлаб, ўзининг оғзини ҳам ишлатсин! Бугунгача келаётган йўлини ўзгартирсин, ўқувчининг ишончини қозонадиган йўлга ўтсин. Бу йўл — мустақил фикрлаш, ўз СЎЗИ ва ўз ФИКРИни айта олиш йўли бўлсин. Шунда бизнинг жамиятимизда ҳам ШАХСлар пайдо бўлади. Шахслар — миллат локомотивлари! Бутун бошли миллат китобхон, зиёли, буюк бўлиб кетиши мумкин эмас. Миллатнинг буюклигини ана шу «локомотивлар» кўрсатади.\nБиз шахсларга йўл бермадик. Болаларимизни шахс қилиб тарбиялашга интилмадик. Ёшларимиздан бири ҳукуматимиздан «фахрий ёрлиқ» олган экан, қувончдан: «энди қандай яшайман» деб изиллайди. Ҳой, сенинг истеъдодингнинг нархи битта «фахрий ёрлиқ»миди ҳали?! Биттаси чиқиб, «мамлакатмизда ёшларга берилаётган эътибор дунёнинг ҳеч бир давлатида йўқ», дейди. Чиноздан нарига ўтмаган қизалоқнинг гапини қаранг! Чунки у нима қилсин, ўзининг гапи йўқ, бу гапни қаердандир эшитиб олган. Аниқ билади, зарарсиз гап!\nХуллас, умумий гаплардан, шаблон гаплардан, энг муҳими, ёлғон гаплардан воз кечиб, реал ҳаётга қайтиш вақти аллақачон келди.\n16:32 Президент: Анча кечикканмиз, одамлар биздан норози\n11:25 Ҳосила Раҳимова миллий заргарлик буюмлари ишлаб чиқармоқчи


06 март 2021, Тошкент вақти: 09:16\nКейинги йилларда Ўзбекистонни тарк этаётганларнинг аксари Скандинавия давлатларидан бошпана сўрамоқда.\nАсли сирдарёлик, 1971 йилда туғилган Зарифа Юсупова 10 ноябр куни икки фарзанди — Муяссар ва Фирдавс Жўраевлар билан Тошкент аэропортига келгач қўлга олинган ва беш соат давомида ушлаб турилган эди.\nНорвегиядан депортация қилинган аёлнинг болалари 5 соатдан сўнг қариндошларига топиширилган, аёлнинг ўзи эса ҳибсга олинган эди.\nОрадан 12 кун ўтиб, Зарифа Юсупованинг озод қилинганини хабар қилаётган Марказий Осиёда инсон ҳуқуқлари ташкилоти раҳбари Надежда Отаева бу билан аёл тўла озод бўлди, дейишга эрта эканини айтмоқда.\n- Биласизми, ҳалиям унга нисбатан айблов ҳозирланмоқда ва ҳозир бу аёлга нисбатан таъқиблар тўхтади, дейиш мумкин эмас. Унинг мусодара қилинган компютери ҳам қайтарилгани йўқ. Болалари ҳануз ўқишга қўйилмаган. Хуллас, ҳозир бу аёл ҳибсда эмас, аммо озод ҳам эмас,- дейди Надежда Отаева.\nДиний эътиқоди боис, Ўзбекистон ҳуқуқ-тартибот идоралари таъқибига учраганини айтган Зарифа Юсупова ҳамда унинг турмуш ўртоғи 2009 йилда Ўзбекистонни тарк этиб, Норвегияга борган.\nНорвегия Миграция хизмати бу оиланинг қочқинлик мақоми сўраб, қилган мурожаатини етарли даллилар тақдим этилмагани боис рад этган ва 2010 йилнинг сентябрида бу оилани Ўзбекистонга депортация қилиш тўғрисида қарор қабул қилган.\n2011 йилнинг ноябрида қарор ижросига киришилган ва ўша кезда оиласи билан бирга бўлмаган Музаффар Тафаров Норвегияда қолган, унинг оиласи эса ҳеч бир ҳужжатсиз Ўзбекистонга жўнатилган эди.\nИнсон ҳуқуқлари ҳимоячиси Надежда Отаева Норвегия полициясининг қарори хато бўлган, деб ҳисоблайди. Унга кўра, бу оила ҳақиқатдан ҳам диний эътиқоди учун Ўзбекистонда тазйиққа учраган.\n- Биз бу аёлнинг миграция хизматига ёзган аризасини ўқиганимизда унинг аҳволи тўлиқ ёзилмаганини кўрдик. Гап шундаки, кўпчилик ўзбекистонликлар юртида қолган яқинларидан хавотир қилиб, бундан ташқари, хориж махсус хизматларининг бу маълумотларни Ўзбекистонга бермаслигига ишонмагани боис аҳволини очиқ ёзмайди, - дейди Надежда Отаева.\nИнсон ҳуқуқлари фаоллари ва Норвегиядаги ўзбек жамоалари етакчиларидан олинган маълумотларга кўра, бу мамлакатнинг Миграция хизмати кейинги йилларда бошпана сўраб, мурожаат қилган кўплаб ўзбекистонликнинг сўровини қондирмаган.\nНорасмий маълумотларга кўра, 2011 йилнинг бошида Норвегияда қочқинлик сўраган 400 нафар ўзбекистонликка рад жавоби берилган.\nЎзбекистонда диний ва сиёсий қарашлари учун тазйиқ қилинаётганини айтиб, Европа давлатлари, хусусан, Норвегиядан бошпана сўраётган ўзбекистонликларга рад жавоби берилиши ҳоллари кўпайгани сабаби сифатида кўпинча даъволарнинг ёлғон экани расман сабаб қилиб келтирилади.\nЎз вақтида бу ҳақда Озодликка сўзлаган Норвегия Миграция хизмати мулозими Кирстн Муйре (Kirstn Myhre) бунга оид кўплаб фактлар аниқланганини айтган эди.\n- Бошпана сўровчиларнинг баъзилари масжидда намоз ўқиëтганда хавфсизлик хизмати ходимлари томонидан таъқиб этилганини, баъзилари ҳукумат ўзини Ҳизб ут-Таҳрир гуруҳига аъзоликда айблаëтганини, ҳибсга олинганини даъво қилади. Айнан қачон, қаерда, қайси айб бўйича, деб сўрасангиз, бирор аниқ маълумот бера олмайди ёки бир гапи иккинчисини инкор қилади,- деган эди Миграция бўйича Норвегия бошқармаси расмийси Озодликка.\nҲуқуқ фаоли Надежда Отаева ҳам бундай ҳолатлар мавжудлигини эътироф этар экан, сохта қочқинлар ҳақиқатда кўпайгани ва бу иш билан шуғулланиб, пул топиш йўлига ўтган жиноий гуруҳлар шаклланиб улгургани ҳақида сўзлади.\n- Биласизми, одамларни қочқин сифатида Норвегияга олиб келган ва кейинчалик уларни турли ишларга жойлаштириб, меҳнат муҳожирларига айлантириш билан шуғулланган ўзбекистонлик жиноий гуруҳлар аниқланган. Афсуски, шу каби ҳолатлар Зарифа Юсупова каби ҳақиқатда бошпанага муҳтож, ҳақиқатда репрессив режимдан қочган қочқинларнинг ҳаётига катта хавф солмоқда. Шу боис, бу борада масъулият кўпроқ мурожаат қилган қочқинлар устидан кўпроқ ишлашга мажбур бўлган миграция хизматлари зиммасида қолмоқда, - дейди Марказий Осиёда инсон ҳуқуқлари ташкилоти раҳбари Надежда Отаева.\nМарказий Осиёда инсон ҳуқуқлари ташкилоти раҳбари Озодлик билан суҳбатда сохта қочқинлар орасида мурожаати ноҳақ инкор қилинган ва Ўзбекистонга депортация қилинаётган қочқинлар, одатан, ҳеч бир ҳужжатсиз қайтарилиши ҳамда Ўзбекистонда уларнинг деярли ҳаммасига жиноят иши очилиши, уларнинг аксарияти мамлакатни тарк этиш ҳуқуқидан маҳрум этилишини айтади.\nХусусан, 22 ноябр куни озод этилган Зарифа Юсупова ҳам айни кезда мамлакатдан чиқиб кетиш ҳуқуқига эга эмас. Шу боис, унинг ўзи ва оила-аъзолари хориж матбуотига сўзлашдан тийилишга мажбур эканини айтмоқдалар.


Президент тадбиркорлар муаммоларини ҳал қилиш бўйича 7 та муҳим йўналишни кўрсатиб берди | Qalampir.uz\nПрезидент тадбиркорлар муаммоларини ҳал қилиш бўйича 7 та муҳим йўналишни кўрсатиб берди\nЖамият\t20 Август 12:31 5450\nБугунга қадар тадбиркорларни қийнаётган энг долзарб муаммоларни тизимлаштириб, уларни ҳал қилишга қаратилган 7 та муҳим йўналиш бўйича чора-тадбирлар дастури ишлаб чиқилди. Ўзбекистон Президенти Шавкат Мирзиёев бугун, 20 август куни тадбиркорлар билан учрашувда шу ҳақда айтиб ўтди.\n“Мен сизлар томонингиздан кўтарилган масалалар билан атрофлича танишиб чиқдим. Шу боис, сизларни қийнаётган барча муаммо ва саволлардан тўла хабардорман. Бугунга қадар энг долзарб муаммоларни тизимлаштириб, уларни ҳал қилишга қаратилган 7 та муҳим йўналиш бўйича чора-тадбирлар дастурини ишлаб чиқдик”, дейди Президент.\nБиринчи йўналиш: тадбиркорлардан келиб тушган мурожаатларнинг 40 фоизи бизнесни молиялаштириш ва молия-кредит масалалари билан боғлиқ.\n“Ҳақиқатдан ҳам, тан олиб айтишимиз керак, тадбиркорларга бугунги кунда берилаётган аксарият кредитларнинг муддати 3 йилдан ошмайди.\nШунингдек, банклар томонидан йиллик 8-10 фоиздан хорижий валютада 18 мингга яқин тадбиркорларга берилган кредит валюта курсининг мунтазам ўсиши ҳисобига қўшимча харажатларни юзага келтирмоқда”, дейди давлат раҳбари.\nТаъкидланишича, бу ҳақда мингдан ортиқ мурожаатлар келиб тушгани ҳам ушбу масалалар тадбиркорликни ривожлантириш учун оғир юк бўлиб турганини кўрсатмоқда.\n“Шу боис, тижорат банкларининг узоқ муддатли ресурс базаси ва кредитларнинг мақбул фоиз ставкаларини шакллантириш бўйича кечиктириб бўлмайдиган чораларни кўришимиз талаб этилади”, дейди Шавкат Мирзиёев.\nПрезидентнинг маълум қилишича, биринчидан, банкларнинг капиталини ошириш бўйича қўшимча имкониятлар ишга солинади. Бунинг учун, келгуси йилда банкларга Тикланиш ва тараққиёт жамғармасидан бозор тамойиллари асосида қўшимча 600 миллион доллар ажратилади. Бу маблағлар танлов асосида ҳам давлат, ҳам хусусий банкларга жойлаштирилади.\nИккинчидан, юқоридаги маблағларни жалб қилмоқчи бўлган банкнинг ўзи ҳам ташқи ва ички молия бозорларидан камида 30 фоиз қўшимча ресурслар жалб қилади. Жумладан, банклар томонидан келгуси йили халқаро молия бозорларида 5 триллион сўмлик миллий валютада евробондлар чиқарилади.\n“Шунингдек, Ўзбекистон бозорида ишлашга тайёр бўлган, замонавий технологияларга эга йирик хорижий банкларни кириб келишига кенг имкониятлар яратамиз. Бу ҳам, ўз навбатида, тадбиркорларимиз учун қулай шароитлар тақдим этади ва банк тизимида биз учун ниҳоятда керак бўлган соғлом рақобат пайдо бўлади”, дейди Мирзиёев.\nДавлат раҳбарининг таъкидлашича, учинчидан, банклар четдан ресурсни қандай валютада жалб қилишидан қатъий назар, тадбиркорларга кредитни миллий валюта – сўмда ва бизнес вакиллари учун мақбул фоизларда бериш тизими йўлга қўйилади.\nҚўшимча қилинишича, валютада кредит олган ва бугун қийин аҳволга тушиб қолган юзлаб тадбиркорлар ушбу масалани ўз мурожаатларида кўтарган. Шу боис, Молия вазирлиги ҳузурида Валюта хатарларини бошқариш компанияси ва ҳудудларда унинг филиаллари ташкил этилади.\n“Ушбу компания банклар томонидан чет эл валютасида жалб қилинаётган маблағларни сўмга ўгириб, кредитни ички бозорда фақат миллий валютада бериш учун зарур шароит яратади. Лўнда қилиб айтганда, бундан буён доллар ёки евро курсининг ошиши тадбиркорга қўшимча муаммо ёки ортиқча харажатларни юзага келтирмайди”, дейди Президент.\n“Умуман, юқорида таклиф этилаётган механизмлар ҳисобига, тижорат банкларида ҳар йили ўртача 30-40 триллион сўмлик миллий валютадаги, узоқ муддатли қўшимча ресурслар шаклланади. Булар ҳисобига, тадбиркорлар миллий валютадаги кредитларни узоқ муддатга ва ҳозирги ставкалардан камида 5 фоиз арзон олиш имкониятига эга бўладилар. Мен ўйлайманки, бу янги имкониятлар мамлакатимизда тадбиркорлик ривожига катта туртки беради”, дейди Мирзиёев.\nШавкат Мирзиёев тадбирда кредитлашни бозор механизмларига ўтказиш ҳақида ҳам гапирди.\n“Мен яхши тушунаман, ҳамма арзон кредит олишни хоҳлайди. Лекин, кредит фоиз ставкаларини сунъий пасайтирсак, пул бозоридаги мувозанат бузилади. Шунинг учун, иқтисодиётга арзон кредит берамиз деб, макроиқтисодий барқарорликни унутиб қўймаслигимиз лозим. Барқарорлик бўлмаса, иқтисодий ўсиш бўйича кўзлаган мақсадларимизга эриша олмаймиз.\nБу борада, фоиз ставкаларига бевосита таъсир этадиган инфляцияни ва яна такрор айтаман, инфляцияни пасайтириш ҳамда банк орқали кредитлаш жараёнини тўлиқ бозор механизмларига ўтказишга қаратилган ишларни изчил давом эттирамиз”, дейди давлат раҳбари.\nПрезидентнинг айтишича, замонавий бозор тамойилларида ишлаш учун ҳудудларда банклар лойиҳа фабрикалари ва тадбиркорликка ўқитиш марказларини ташкил этиб, хорижий мутахассисларни жалб қилмоқда. Ушбу марказлар тадбиркорларга, айниқса ёшларга ўз ғояларини амалиётга татбиқ этиш, бизнес режаларни ишлаб чиқиш, маблағлар жалб қилишга ёрдамлашади ҳамда уларга бизнес жараёнининг барча занжирида кўмакдош бўлади.\n“Умуман, инфляция даражасини жорий йилда 10 фоизга, келгуси икки йилда 5 фоизга туширишни режа қилганмиз. Бу эса, табиий равишда кредит ставкаларини ҳам мақбул даражага тушириш ва муддатини узайтириш имконини беради”, дейди Мирзиёев.\nОлтинчидан, ислоҳотлар учун ўта муҳим бўлган оилавий тадбиркорлик йўналишида ҳам 2 мингга яқин мурожаатлар келиб тушган.\n“Энди, бу янги тизимда одамларимиз тадбиркорлик учун кредит оламан, деб ҳокимиятга, банкка ёки бошқа идорага бориб юрмайди, асбоб-ускуналарни сотиб олиш учун таъминотчини қаердан топаман деб, бош қотиришга зарурат қолмайди”, дейди Президент.\nУнинг қўшимча қилишича, кредитни расмийлаштиришдан тортиб, маҳсулотни олиш-сотишгача бўлган барча жараёнлар электрон тарзда, онлайн ҳал этилади. Ўз навбатида, ушбу платформа таъминотчи корхоналар учун ҳам камида 10 триллион сўмлик бозор яратади.\n“Иқтисодий комплекс раҳбарлари Қўчқоров, Нурмуратов, тижорат банклари уч ой муддатда жойларда, тадбиркор ва аҳолимизга ушбу қулайликларни кенг тушунтириб, ундан самарали фойдаланишни йўлга қўйишни ташкил этишлари зарур. Бу борада, маҳаллабай иш ташкил этиш бўйича “Андижон тажрибаси”ни бутун мамлакат бўйлаб кенг қўллаш лозим бўлади”, дейди Шавкат Мирзиёев.\nПрезидент тадбиркорлар билан учрашувда микромолия ташкилотлари фаолиятини ривожлантириш ҳақида ҳам гапириб ўтган.\n“Еттинчидан, кўплаб мурожаатларда бизнесни молиялаштириш манбаларини янада кўпайтириш мақсадида нобанк кредит ташкилотларини очиш ва юритишга бўлган мавжуд талабларни камайтириш ва енгиллаштириш сўралган. Бу таклифлар бизга жуда маъқул”, дейди Президент.\nДавлат раҳбари шунинг учун, жорий йил 1 октябрдан микромолия ташкилотларини лицензиялаш тартиби тўлиқ бекор қилинишини айтган. Энди, улар фаолиятини бошлаши учун фақатгина Марказий банк реестрига киришлари кифоя. Шунингдек, бундан буён уларга касса хоналари ташкил этиш, ҳудудларда филиаллар очиш учун Марказий банкнинг розилигини олиш шарт бўлмайди.\nҚайд этилишича, улар томонидан тадбиркорларга бериладиган микрокредит (300 миллион сўм) ва микролизинг (600 миллион сўм) учун амалдаги чекловлар ҳам олиб ташланади. Шу билан бирга, микромолия ташкилотларига бошқа ташкилотлардан маблағлар жалб қилиш, облигациялар чиқариш ҳуқуқлари ҳам берилади.\nҚўшимча қилинишича, ушбу ташкилотлар худди банклар каби тўловларни қабул қилиш ваколатига ҳам эга бўладилар.\n“Умуман, ушбу янги имкониятлар ҳисобидан ҳам кредит бозорида тадбиркорларимиз учун йилига қўшимча 10 триллион сўм маблағ шаклланади”, дейди Мирзиёев.\n22 Сентябрь 15:47 48153\n23 Сентябрь 16:54 36391\n24 Сентябрь 07:41 31575\n22 Сентябрь 16:48 28304\n23 Сентябрь 08:03 24363


ЎзА - БИРИНЧИ МАСАЛА: банклар ва банк фаолияти қонунчилик асослари янада такомиллашади\nБИРИНЧИ МАСАЛА: банклар ва банк фаолияти қонунчилик асослари янада такомиллашади\nОлий Мажлис Сенатининг йигирма учинчи ялпи мажлисида сенаторлар мамлакат ҳаётига дахлдор бир қатор муҳим масалаларни кўриб чиқилмоқда.\nДастлаб сенаторлар “Банклар ва банк фаолияти тўғрисида”ги Ўзбекистон Республикаси қонуни кўриб чиқилди.\nҲужжат 12 боб ва 83 та моддадан иборат. Янги Қонунга кўра, банк фаолияти билан шуғулланиш учун банкларнинг устав капитали энг кам миқдори 100 млрд. сўм миқдорида белгиланган. Ҳужжатга мувофиқ банк тузиш учун дастлабки рухсатнома бериш, инвесторлар томонидан Марказий банк розилигисиз банклар акцияларини сотиб олиш тартиби такомиллаштирилмоқда. Шунингдек, коррупциянинг олдини олиш ва манфаатлар тўқнашувига йўл қўймаслик, банк ходимларининг одоб қоидаларига риоя қилишини таъминлаш бўйича чоралар ҳам кўзда тутилган.\nБанклар ва банк фаолияти сифатида эътироф этиладиган операциялар мажмуи, молиявий операцияларга қўйиладиган талаблар янги таҳрирда, халқаро тажрибадан келиб чиққан ҳолда тўлдирилган. Шунингдек, пул маблағларини омонатларга жалб этиш фаолияти билан шуғулланишга фақат банклар ваколатли эканлиги белгиланиб, банк омонатига ҳам таъриф берилган.\nЖумладан, банклар фаолиятининг ўзига хослигидан келиб чиққан ҳолда мижозларга хизмат кўрсатишни яхшилаш мақсадида, банкларнинг ўз мулкини ва қарз олувчилар томонидан гаровга қўйилган мол-мулкни сотиши мумкинлиги ҳам назарда тутилган.\nҚонуннинг Сенат томонидан маъқулланиши банклар ва банк фаолияти қонунчилик асосларининг янада такомиллашувига, молиявий хизматлар истеъмолчиларининг ҳуқуқ ва манфаатларини ҳимоя қилиш, банк тизими ва иқтисодиётнинг жадал ривожланишига хизмат қилади.


AKFA юқори технологиялари: хонадонингизда янада кўпроқ иссиқлик!\nЖамият 09:00 / 11.02.2019 14234\nИситиш ускуналарининг самарали танлови, у якка тартибда иситиш тизими ўрнатилган ҳовли ёки кўп қаватли уйлардаги хонадон бўлишидан қатъий назар, кундалик турмушда қулай шарт-шароит яратишда муҳим аҳамият касб этади. Бозоримизда ўзини намоён этиб улгурган AKFA миллий бренди мамнуният билан хонадонингиз учун мутлақо янги иссиқлик ва шинамлик маҳсулотини – икки контурли деворга ўрнатиладиган, газ билан иситиладиган қозонни тақдим этади.\nAKFA мустақил икки контурли иситиш қозони, иситиш ва иссиқ сув таъминоти тизимини ташкил этиш учун энг оммабоп ва қулай ечимларидан бири ҳисобланади. Ускуна ихчам, чидамли, кўп функцияли, самарали хавфсизлик тизимига эга ва электр энергиясини тежайди. Ускуна бўлғуси истеъмолчи учун кўп афзалликларга эга ва ўрнатишда кўп жой талаб этмайди.\nИлғор хавфсизлик технологиялари шарофати билан хонадонингиздан мутлақо хавотирланмасангиз ҳам бўлади! Ушбу иситиш қозонларида газ сизиб чиқиш датчиклари (бошқарув блоки газ чиқиш ҳолатини дарҳол аниқлаб, иккита электромагнит клапанини автоматик тарзда ёпади, бу эса ўз навбатида портлаш ёки ис гази билан заҳарланиш ҳолатларининг олдини олади), сейсмик датчиги (зилзила магнитудаси 4 дан юқори бўлган силкинишларда ишлаб кетиб иситиш қозонини ўчириш орқали юзага келиши мумкин бўлган авария ҳолатининг олдини олади), иссиқлик алмашиниш қурилмалари ортиқча қизиб кетганда ёки газ босими пасайиб кетганда автоматик ўчириш функцияси, носозликлар диагностикаси ва иссиқ сувни дарҳол узатиш функциялари назарда тутилган.\nЮқори технологиялар шарофати билан йилнинг қиш мавсумида иситиш қозонини музлаб қолишдан сақлаш тизими ҳам мавжуд. Бунда (хона термостати ўрнатилган) хонада белгиланган ҳарорат 1˚С га пасайганда ёки кўтарилганда, иситиш қозони белгиланган ҳароратни сақлаш мақсадида автоматик тарзда ёқилади ёки ўчирилади.\nСизнинг қулайлигингиз учун иситиш қозони тўпламига термостат ўрнатилган пульт киради ва унинг ёрдамида иситиш қозонини 40 метргача масофадан қулай бошқариш, дастурлаш ва энергия ресурсларини сезиларли даражада тежаш мумкин.\nБирламчи иссиқлик алмашиниш қурилмаларида қўлланиладиган юқори сифатли мис ва алюминийдан ишлаб чиқарилган материаллар, занглашнинг олдини олади ва иссиқлик ўтказишни оширади. Сиз нархи нисбатан паст бўлган “ақлли” ва хавфсиз иситиш қозонларини харид қилиб, қозонхона қурилишига эҳтиёж бўлмаганлиги ҳисобига ҳам маблағингизни тежашингиз мумкин. Истеъмолчиларга қулайлик учун Ўзбекистон Республикаси барча ҳудудлари бўйлаб сервис марказлар очилган.\nAKFA икки контурли иситиш қозонлари, 27 февралдан 1 мартга қадар бўлиб ўтадиган 8-Халқаро Aquatherm-2019 кўргазмасида иштирок этади.\nAKFA – юқори технологиялар ҳар бир хонадонда!\n📞+998 71 203 00 00


“Ўзпахтасаноатэкспорт” холдинг компаниясининг акциядорлик корхонларига инвестицияларни жалб қилиш ҳақида\nЎзбекистон Республикаси Президентининг “2015-2019 йилларда ишлаб чиқаришни таркибий қайта тиклаш, модернизация ва диверсификация қилишни таьминлашга доир чора-тадбирлар дастури тўғрисида”ги 2015 йил 4 мартдаги ПФ-4707-сон фармони ва “2016 йил учун Ўзбекистон Республикаси Инвестиция дастури тўғрисида”ги 2015 йил 25 декабрдаги ПҚ-2458-сон қарорини бажариш мақсадида соҳа корхоналарига инвестицияларни жалб қилиш асосида лойиҳалар амалга оширилмоқда.\nЖорий йилда лойиҳаларни амалга ошириш ва инвестицияларни ўзлаштириш режалаштирилган бўлиб, ҳозирги кунда пахта тозалаш корхоналарини модернизация қилиш бўйича жами 15,64 млн. доллар миқдоридаги лойиҳалар амалга оширилмоқда. Хусусан, пахта тозалаш корхоналарини модернизация қилишда «Sinocot Tashkent cotton equipment» МЧЖ қўшма корхонасида ишлаб чиқарилаётган гидравлик прессларни ўрнатиш кўзда тутилган.\nЁғ-мой ишлаб чиқариш корхоналарини модернизация қилиш ва техник қайта жиҳозлаш ҳамда корхоналарда маҳсулотларни қайта ишлашни ташкил этиш бўйича жами қиймати 9,17 млн. долларлик лойиҳалар амалга оширилмоқда.\nБу йилги пахта ҳосилига пухта тайёргарлик кўриш ҳамда сифатли ташкил этиш, агротехник тадбирларни ўз вақтида ва сифатли ўтказишда тизимли назорат ўрнатиш, фермер хўжаликлари билан таъминотчи ва хизмат кўрсатувчи корхоналар ўртасида тўлов интизомини ва ҳисоб-китоб ишларини янада яхшилаш мақсадида холдинг компания таркибидаги «Ўзпахтасаноат» акциядорлик жамиятининг пахта тозалаш корхоналари ҳузурида 130 та Қишлоқ хўжалиги маҳсулотларини етиштириш ва ҳисоб-китоб қилиш Мониторинг марказлари ташкил қилинди. Мониторинг марказларини ташкил этиш тегишли корхоналарнинг ўз маблағлари эвазига коммерция банкларининг кредитлари асосида молия билан таъминланмоқда.\nТизимда пахта хом-ашёсини қабул қилишдан бошлаб, уни қайта ишлаш, сақлаш ва сотишгача бўлган барча жараёнларни замонавий ахборот-коммуникация технологиялари асосида электрон ҳисобот ва назорат тизимини яратиш ва жорий қилишга алоҳида аҳамият берилмоқда. Хусусан, биринчи босқичда фермер хўжаликларидан пахта хом ашёсини қабул қилиш тизимини такомиллаштириш мақсадида пахта тозалаш корхоналарида электрон тарозилар ўрнатилмоқда.\nЁғ-мой корхоналарида шротни қадоқлаш технологик линияларини ўрнатиш ва ишлаб чиқариш қувватини оширишга мўлжалланган лойиҳаларни амалга ошириш ишлари ҳам бошлаб юборилди.\nШунингдек, хорижий компаниялар ва халқаро молия ташкилотлари билан ҳамкорликда инвестицион лойиҳаларни амалга ошириш ва янги лойиҳаларни ишлаб чиқиш борасида ҳам иш олиб борилмоқда. Холдинг компания ва Жаҳон банкининг Халқаро Тараққиёт Уюшмаси ўртасида фаол ҳамда кўп босқичлик ҳамкорлик алоқалари ўрнатилган. Халқаро Тараққиёт Уюшмасининг молиявий линиясининг биринчи босқичида пахта тозалаш корхоналари эҳтиёжи учун 1200 дона қуёш батареяларида ишловчи кўча ёритгичлари ўрнатиш бўйича 1,5 млн. долларига тенг лойиҳа амалга оширилган бўлса, иккинчи босқичда «Қорақалпоқпахтасаноат» акциядорлик жамияти корхоналари учун «МАN» русумли 26 дона яримприцеплик автомашина ва «ISUZU» русумли 8 дона ўт ўчириш машиналари етказиб берилмоқда. Шунингдек, мазкур босқичда лентали ортувчи ускуналар, лентали ҳаракатланувчи транспортер-конвейерлар, пахта хирмонини кавлаш ва тақсимлаш ускуналари, мураккаб майда тозалаш агрегатлари ва гидравлик насосларни етказиб бериш ҳам кўзда тутилган. Лойиҳанинг кейинги босқичида пахтани қайта ишлаш корхоналари учун чет элда ишлаб чиқарилган линтер ускуналарини етказиб бериш чоралари кўзда тутилган.


Трамп АҚШдаги сайловларгача Путин билан учрашишни режалаштираётгани маълум қилинди\n21:45 / 16.08.2020\nАҚШ президенти Дональд Трамп АҚШда ноябрда ўтадиган президент сайловларигача Россия президенти Владимир Путин билан учрашмоқчилиги ҳақидаги ўз ёрдамчиларига маълум қилган. Бу ҳақда ўз манбаларига таяниб NBC News телеканали хабар берди.\nМаълум қилинишича, Трамп маъмуриятида АҚШ президенти Путин билан учрашиши мумкин бўлган жойлар ва саналар вариантлари кўриб чиқилган. Вариантлардан бирига кўра, Трамп ва Путин сентябрда Нью-Йоркда учрашиши мумкин.\n“Саммитдан кўзланган мақсадлардан бири икки етакчи АҚШ ва Россия ўртасида ядро қуролланиши устидан назорат ҳақидаги СНВ-3 шартномасини узайтириш бўйича музокараларда кейинги қадамлар режасини имзолашидан иборат”, деб маълум қилган манбалардан бири.\nМанбалардан бирининг фикрича, Оқ уй шу тарзда ўз сайловчиларига келишувлар туза олишини намойиш қилмоқчи.\n“Бу шунчаки катта саҳна”, деб қўшимча қилган манба.\nВенада 17-18 август кунлари Россия ташқи ишлар вазири ўринбосари Сергей Рябков ва АҚШ президентининг қуролланишни назорат қилиш бўйича махсус вакили Маршалл Биллингсли ўртасида музокаралар бўлиб ўтади.\nСНВ-3 Россия ва АҚШ ўртасида қуролланишни чеклаш ҳақидаги ягона амалдаги келишув ҳисобланади. Унинг муддати 2021 йил 5 февралда якунланади. Владимир Путин шартномани ҳеч қандай шартларсиз 5 йилга узайтиришни таклиф қилмоқда. АҚШ маъмурияти эса унга Хитойни қўшиш зарурлигини таъкидламоқда, бироқ Пекинда бунга қарши чиқилмоқда.\n01:42 / 02.03.2021\n08:54 / 21.02.2021\nТрамп лавозимидан кетганидан кейин биринчи марта омма олдида чиқиш қилади


30 июн 2022, Тошкент вақти: 15:20\nОренбург трассасида одамлар қор остида қолди\nРоссияга тўсатдан қиш келди...\nЯнги йил байрамларидан кейин Москва ва Россиянинг бошқа шаҳарларида одатдагидек тўсатдан қалин қор ёғди.\nАммо, тушган қор махсус техника билан фақат марказий трасса ва кўчалардан тортилмоқда. Россия пойтахтининг ҳатто марказидаги ҳовли ва тор кўчаларда қор тегилмасдан турибди – уни тозалашга одам йўқ.\nШу кунларда Интернетнинг рус блогосферасида бу масалага бағишланган саноқсиз мақола ва изоҳлар - “Москвада қор куралмаяпти, фаррошлар қани? Гастарбайтерлар, илтимос ортга қайтинг, қор босди! Қорни ким курайди?” каби видеолар пайдо бўлди.\nМоскванинг марказий кўчалари мана шу аҳволда\nМоскванинг Замоскворечьесида вазиятни тасвирга олган ёш она: “Солиқларни кимга тўлаяпмиз? Мен ёш болам билан коляскада қандай бу йўлдан ўтаман? Москванинг қоқ марказида мана шундай расвогарчилик! Қани фаррошлар? Бундай беманигарчилик ўтган йилнинг ёзидан – аввалига чиқиндиларни олиб чиқишни бас қилишди, мана энди улар қор тозалашни тўхтатишди!” дейди. У бу саволларни “қалб нидоси” деб атади.\nПетербургдан келган яна бир видеотасвирда эса бошқа бир фуқаро шаҳарнинг қор босган кўчаларини кўрсатиб, “Гастарбайтерлар ортга қайтинг!” деб очиқчасига илтижо қилаётганини кўриш мумкин:\n“Биз эски замонларга қайтгандек туюлаяпти, янги техникамиз йўқдек! Ўртоқ гастарбайтерлар ортга қайтинг. Мен сизлар умуман кетиб қолгандексиз, биз сизларсиз нобуд бўламиз. Биздек ялқов петербургликлар орқасидан кир ва қорни тозаловчи одамлар керак!”, деди бу хоним.\nМосква мэриясида эса қалин қор курашга 15 минг махсус техникадан иборат “катта куч” шаҳар кўчаларига ташлангани борасида рапорт беришмоқда. “Шу кунларда пойтахт кўчаларидан 1 млн куб қор олиб чиқилди”, дейишига қарамасдан москваликлар қор кўчаларда ётганидан норози.\nНима учун кўчалардан қор олинмаяпти ва “гастарбайтерлар” қаерга ғойиб бўлди?\nМосквада меҳнат қилаётган Алижон бу саволга жавоб берди:\nЭски замонларда муҳожирлар Петербургда мана шундай қор тозалаган\n- Гап-сўзлардан шуни билдимки, патентлар нархи ошиши, рублнинг қадрсизланиши ва долларнинг кўтарилиб кетиши орқасидан кўпчилик муҳожир уйига кетиб қолди. Ишлашга бу ерда ҳожат қолмади! ЖКХда ойига ҳар бирига 35-40 минг рублдан пул ажратишар экан. Иш берувчилар эса бизга ўхшаган муҳожирларни ишлатиб, 25-20 минг пул берган. Энди боллар бунга кўрмайди, чунки патент, квартираси, озиқ-овқатга тўловлар билан ишлашнинг ҳожати йўқ. Маҳаллий аҳолиси 15-20 мингга ишламайди, 35-40 минг бергани ўрганиб қолган кўнгилдан чиқмайди - қорни оғрийди. Шуни орқасидан шунақа вазият юзага келган, деди ўзбекистонлик Алижон.\nЁрдам” Инсон ҳуқуқлари ҳимояси ташкилоти раиси Баҳром Ҳамроев бу ўзбек фаррошларининг паспортсиз қолгани билан боғлиқ, дейди:\n- Мана бу қорларни тозалаш билан анчадан буён, асосан, Ўзбекистон фуқаролари шуғулланиб келган. Шунинг учун паспорт тўғрисида қонун қабул қилинди ва муаммо фақат ўзбекники эмас, ҳатто москваликлар муаммосига айланиб кетди, деди ҳуқуқ фаоли Баҳром Ҳамроев.


10.04.2018 15:58 0 1118\n«Uzbekistan Airways Technics» компанияси афғон самолётларига техник хизмат ва таъмирлаш ишларини амалга оширади. Бу ҳақда «Спутник» нашри хабар берди.\nОАВ хабарларига кўра, Ташқи савдо вазирлигида Афғонистон транспорт вазири Муҳаммад Ҳамид Тахмаси билан бу келишувга эришилди. Шунингдек, Ўзбекистон Афғонистон учун авиация соҳасида юқори малакали мутахассисларни тайёрлашда ёрдам беради.\n«Uzbekistan Airways Technics» миллий авиаташувчи «Uzbekistan Airways» компаниясининг шўъба корхонаси ҳисобланади. Ўтган давр мобайнида кўплаб самолётлар капитал таъмирлашдан чиқарилди.\nЎзбекистон Афғонистон Uzbekistan Airways Technics\nҲодиса 25/03, 20:49\nҲиротдаги масжидда портлаш юз берди


Вазирнинг айтишича, Ўзбекистон президенти томонидан улар олдига халқ таълими тизими бошқарувини тубдан ислоҳ қилиш вазифаси қўйилган.\n"Бизнинг бошқарув тизимимиз шу вақтгача ўта марказлашган бўлган. Бугунги кунда биз тизимни марказлашишдан тўлиқ чиқариш ва ота-оналарни мактабни бошқаришга жалб қилиш бўйича ишларни олиб бормоқдамиз", - деди Шерматов.\nЎзбекистон Халқ таълими раҳбарининг сўзларига кўра, эндиликда Ўзбекистон мактабларида корпоратив бошқарув тизими жорий этилади.\n"Ўзбекистоннинг ҳар бир мактабида ота-оналар қўмитаси вакилларидан иборат кузатув кенгаши ташкил этилади. Улар тўлалигича, мактаб фаолиятига жалб этилиши ва мактабдаги жараённи бошқариши лозим. Бу кенгаш аъзоларига ҳатто мактаб директорини сайлаш ҳуқуқини берамиз. Бундан буёғига мактаб раҳбарлари кузатув кенгаши олдида ҳисобот беради", - деб таъкидлади Шерматов.\nВазирнинг айтишича, ушбу кузатув кенгаши мактабнинг молиявий ҳолати тўғрисида тўлиқ маълумотга эга бўлади. Бюджетдан қанча маблағ ажратилгани, бу маблағлар қайси йўналишда сарф этилаётгани масалалари шулар жумласидандир.\nБундан ташқари, кенгаш аъзолари мактабдан ташқари қандай йўналишлар очилиши лозимлигини ҳал этадилар, ошхоналар арендасига тарифлар ўрнатиш ҳуқуқига эга бўладилар ва мактабнинг ривожланишига тўсқинлик қилаётган муаммоларни аниқлайдилар.\n"Бу ўзгаришларнинг барчаси таълим сифатини оширишга хизмат қилади, фарзандларимизнинг яхши таълим олишлари ва келажакда муваффақиятга эришишларига ёрдам беради", - деб таъкидлади Шерматов.


Видео: Жиззахдаги футбол учрашувида оммавий муштлашув рўй берди\n12:05 / 30.10.2021\nЖиззахдаги ўйин охирида футболчилар асабларини жиловлай олишмади, ўйинда жами 11 футболчига сариқ карточка кўрсатилган.\nЎзбекистон Кубогининг 1/4 финали доирасида Жиззахда бўлиб ўтган ўйинда «Сўғдиёна» «Насаф»ни қабул қилди.\nУчрашув мезбонларнинг 0:1 ҳисобидаги мағлубияти билан тугади, ўйиндаги ягона гол 54-дақиқада «Насаф» вакили Шоҳмалик Комилов томонидан пенальтидан урилди ва қаршиликлар ушбу учрашув натижасига кўра (чоракфинал бир ўйиндан иборат) яримфиналга йўл олди.\nЎйин асабий руҳда кечди, бош ҳакам жами 11 футболчига сариқ карточка кўрсатди.\nЎйиннинг охирги дақиқалари асабий руҳда кечди, 90-дақиқада майдон марказида «Насаф» ҳимоячиси ва клуб сардори Умар Эшмуродов «Сўғдиёна» ҳужумчиси Баҳодир Насимовни боши билан зарба бериб, йиқитди. Аммо бу вазиятни бош ҳакам Илгиз Танташев эътиборсиз қолдирди. Ўйинда VAR йўқ эди, акс ҳолда қаршиликлар ҳимоячиси қизил карточкага лойиқ топилиши мумкин эди.\nАйнан шу ҳолат ўйин якунлангач, оммавий тартибсизликка сабаб бўлди. Эшмуродов, шунингдек, жиззахликлар клуби бош мураббийи Улуғбек Бақоев билан тортишиб қолган. Шундан сўнг маҳаллий мухлислар стадион туннелига кираётган Эшмуродовга қарата турли буюмларни улоқтирган. Тартибни сақлаш ходимлари орани очиқ қилишга ўтган футболчиларни ажратишга уринган.\nВидеоларда келишмовчилик стадион туннелида ҳам давом этганини кўриш мумкин.\n«Эшмуродов ва Насимов ўртасида келишмовчилик аввал ҳам бўлган»\nЎйиндан кейин дастлаб қаршиликлар жамоаси устози Рўзиқул Бердиев журналистлар саволларига жавоб қайтарди. У можаронинг асосий иштирокчилари - Умар Эшмуродов ва Баҳодир Насимов ўртасида аввалдан келишмовчилик бўлгани ҳақида айтди.\n«Сўғдиёна» ўзи курашувчан жамоа, рақибга ҳам кураш таклиф қилади. Бугун футболчиларга курашларда ютқазмаслик ҳақида кўрсатма берилганди. Ўйин давомида тартибли ҳаракат қилдик. Айнан шунинг эвазига ютдик, деб ўйлайман.\nҲа, ўйин олдидан ОФК кубоги ҳақида ҳам ўйлагандик. Чунки бор эътиборимиз бу турнир ғолиблигига қаратилган. Шу боис бугун аксарият ўйинчиларни захирада қолдирдик. Чунки кучни турнирларга тўғри тақсимлашимиз керак. Йигитлар ишончни оқлашди.\nУмар Эшмуродовни интизомий жазога тортаманми? Бу футбол. Ўйин ҳиссиётларга бой ўтди. Билсанглар, Баҳодир Насимов ва Умар Эшмуродов ўртасида олдин ҳам келишмовчилик юз берганди. Улар ёш футболчи эмас, бу борада чуқурлашмадик. Бу футболчилар мағлубиятни ҳам, ғалабани ҳам тўғри қабул қилишларига умид қиламан. Эшмуродов билан алоҳида гаплашиб оламиз. Бугун у ҳиссиётларини жиловлай олмагандир, аммо чегарадан чиқиб кетгани йўқ», дея Рўзиқул Бердиевнинг сўзларини келтирмоқда Tribuna.uz мухбири.\nМезбонлар устози Улуғбек Бақоев ўйин охиридаги вазиятга ортиқча тўхталмади. У ҳакамларга эътирози йўқлиги, фақат футболчиларга эътирози бўлиши мумкинлигини айтди.\n«Ҳакамларга баҳо берадиган қўмита бор. Ҳозир бунга изоҳ беришим қийин», деди у.\nПФЛ ҳозирча ҳолат юзасидан расмий маълумот бермади.\nЎзбекистон Coca-Cola кубоги.\nЧорак финал. 29 октябрь, жума\nСЎҒДИЁНА – НАСАФ - 0:1 (0:0)\nЖиззах. «Сўғдиёна» стадиони. 2450 томошабин.\nҲакамлар: Илгиз Танташев, Расулжон Фозилов, Максим Нехочин, Илья Ильин\nКомиссар: Жаҳонгир Раҳматуллаев.\nГол: Шоҳмалик Комилов, 54-пен. (0:1).\n«Сўғдиёна»: Милан Митрович, Элёр Орифов, Аюбхон Нўъмонов (Баҳодир Насимов, 63), Искандар Шайкулов (Жасур Ҳакимов, 81), Жамшид Болтабоев, Шоҳруз Норхонов (Дарко Станоевич, 82), Шаҳбоз Жўрабеков, Эргаш Исмоилов (Жавоҳир Қаҳрамонов, 46), Лука Чермель, Саҳоб Рашидов (Жасур Ҳасанов, 46), Марко Колакович.\n«Насаф»: Азамат Сойибов, Алибек Давронов, Ғолиб Ғайбуллаев, Муродбек Раҳматов (Баҳром Абдураҳимов, 68), Дониёржон Нарзуллаев (Ойбек Бозоров, 68,), Жўрабек Маннонов, Ҳусайн Норчаев (Андрия Калудерович, 68), Суҳроб Нуруллоев, Шерзод Насруллаев, Шоҳмалик Комилов (Умарбек Эшмуродов, 86), Марко Станоевич (Акмал Мозговой, 68)\nОгоҳлантиришлар: Саҳоб Рашидов, 24, Аюбхон Нўъмонов, 40, Лука Чермель, 42, Жамшид Болтабоев, 65, Искандар Шайкулов, 70, Элёр Орифов, 85, Жавоҳир Қаҳрамонов, 90+4 - Азамат Сойибов, 56, Ғолиб Ғайбуллаев, 73, Баҳром Абдураҳимов, 76, Суҳроб Нуруллоев, 90+3.\nИкки шаҳарда уч кун байрамга сабаб бўлган кубок. Футбол мавсумига якун ясаган финал қандай ўтди?\n19:07 / 04.12.2021\n10 киши бўлиб қолган «Насаф» ирода кўрсатиб, «Пахтакор»дан кубокни тортиб олди\n17:24 / 27.11.2021\nСуперлига-2021 якунланди. «Сўғдиёна» 90+3-дақиқада ОКМКдан кумуш медалини тортиб олди, «Насаф» совринли ўринларсиз қолди, «Машъал» ўтиш ўйинида ўйнайди\n17:51 / 11.11.2021\nЎФА Жиззахдаги ўйинда оммавий жанжалга сабаб бўлган «Сўғдиёна» ва «Насаф» клуби мураббий ва футболчиларини жазолади


Россия-Япония мудофаа вазирликларининг ўзаро алоқаси тўхтатилиши кимга фойда келтирди?\n09:37 / 20.03.2017\nРоссия мудофаа вазирлиги раҳбари, армия генерали Сергей Шойгунинг фикрича, 2014 йилда Токио ташаббуси билан Россия ва Япония мудофаа вазирликларининг ўзаро алоқаси тўхтатилиши ҳеч кимга фойда олиб келмади.\n«2014 йилда Япония ташаббуси билан ҳарбий маҳкамаларнинг юқори даражадаги ўзаро алоқалари тўхтатилиши, хусусан Токиога Россия Бош штаби бошлиғи ташрифининг бекор қилиниши, ҳеч кимга фойда олиб келмади», - дея вазирнинг сўзларини келтиради РИА Новости.\nУнинг таъкидлашича, экспертлар орқали мулоқот ва ҳарбий делегациялар билан ўзаро алмашиш давом этмоқда.\nХабарларга кўра, Шойгу Токиога Россия-Япония маслаҳатлашувларида иштирок этиш учун келган.\nРоссия Япония Сергей Шойгу


09:31 / 07.02.2020 | Abduqaxxor | 946\nАссалому алайкум! Устозлар, сизларга анчадан буён йўлламоқчи бўлган саволимни йўлламоқчиман. Худога шукур сизларнинг ушбу ва бошқа сайтларингиздан олган билимларим дин ҳақида тушунчамни шакилланишида жуда катта ўрин тутади. Сизлар бераётган маълумотлардан қўлдан келганча ўқиб ҳаётимга татбиқ қилаяпман Худога шукур. Хозирги берадиган саволим диёримизда бўлаётган ишларга бевосита боғлиқ. Билишим бўйича бизда товуқ фермаларининг аксариятида автоматик равишда товуқлар сўйилади ва шунинг учун улар ҳалол бўлмайди, бу ҳақда сизларнинг сайтларингизда ҳам бир-икки марта ўқидим. Биламизки хозир кўчада таомланиш авж олмоқда, хоссатан кўчаларда сомса, гумма ва ҳоказолар кўпаймоқда. Қаерга қарамай сомса пиширадиган жойларнинг менюсида товуқли сомса ҳам бор. Товуқсиз сомса сотадиган жойни яқин вақт ичида кўрмадим. Ёки гумма сотадиган жойларда сосискали гуммалар ҳам сотилади. Мен ушбу нарсалардан егим келмайди. Шу нарсалардан тановвул қилаётган одамларга қараб қандайдур ачиниш хисси пайдо бўлади. Шунинг учун Иншааллоҳ келгусида мусулмон давлатлардаги каби товуқ фермалари очиш нийятим бор. Бунда ҳар бир товуқни "Бисмиллаҳ Аллоҳу Акбар" деб ҳалол сўйиладиган бўлади насиб бўлса. Лекин одамлар яна ҳам ишонишлари учун ҳалол белгиси бўлса аъло бўлар эди менимча. Шунинг учун сизларга шундай таклиф билан мурожаат қилинса сизлар бунга нима дейсизлар? Яъни ушбу сўйилаётган товуқларни сизлар келиб, кўриб, текширсаларингиз ва ҳалол деб айтсангиз ушбу сўйилаётган товуқларни. Шу таклифга нима жавоб берган бўлар эдингиз? Мақсадим ИншаАллоҳ халқни ҳалол маҳсулот билан таъминлаш.\n– Ва алайкум ассалом! Ҳозирги кунда мусулмон ва мўмин биродарларимиз алҳамдулиллаҳ намоз, рўза ва ҳаж каби амалларнинг фарз, вожиб ва суннатларидан боҳабар бўлишди. Қандай қилса у амаллар зиммадан адо бўлиб савоб ҳосил бўлиши, қайси ҳолатда бузилиб қолиши, ҳамда қандай қилса саждаи саҳв амаллар билан камчилиги тўлдиришини ўрганиб олишди. Бу қувончли ҳолат. Динимиз асосан беш қисмга бўлинади. Иймон, ибодат, муомалот, ижтимойи муносабатлар ва хулқлар. Яъни тазкиятуннафс. Юқоридаги ибодат қисмини фарз, вожиб, суннат ва макруҳлар бўлганидек иймонни ҳам фарзлари бор ва муқобилида турадиган ширк, куфрлар бор. Худди шунингдек қолган муомалот, яъни ҳар бир инсон қиладиган касб корининг ҳам фарз, вожиб, суннат, макруҳ ва ҳаромлари бор. Ижтимойи муносабатларда ҳам худди шундай. Сизни бу таклифингиздан биз беҳад хурсанд бўлдик ва мануният билан қабул қиламиз. Унгача бу соҳани рукн, шарт, фарз, вожиб, суннат ва ҳаромларини яхшилаб ўрганиб туришларингизни таклиф қиламиз. Валлоҳу аълам!


Марказий ҳарбий округ (МҲО) жанговар тайёргарлик бошқармаси ҳамда Махсус операция кучлари бўлими томонидан Мудофаа вазирлиги қўшинларида жанговар тайёргарликнинг оддий ва самарали усулларини қўллаш бўйича бир нечта усул ва методлар ишлаб чиқилди. Бу ҳақда МҲО матбуот хизмати маълум қилди.\nМҲО қўшинлари қўмондонининг ўринбосари полковник Пўлат Сотиволдиев томонидан тавсия қилинаётган амалий машқ усуллари ва унга керак бўладиган ўқув моддий база оддийлиги билан фарқланади. Кам вақт сарфлаб, қўлбола воситалардан фойдаланган ҳолда яратилган “машқ майдончаси” ҳарбий хизматчиларнинг бўлинма ва якка тартибда жисмоний қобилиятлари ва билимларини оширишга хизмат қилади.\n«Каттақўрғон» полигонида илк марта 14,2 миллиметрли артиллерия қуроли синовдан ўтказилди


«Жаслиқ» маҳкуми Искандар Худойбергановнинг аҳволи оғирлашди « Ўзбекистон Халқ Ҳаракати\n«Жаслиқ» маҳкуми Искандар Худойбергановнинг аҳволи оғирлашди\n02 February 2019 - 11:41\nЎн саккиз йилдан ортиқ Ўзбекистоннинг «Жаслиқ» қамоқхонасида қолаётган 44 яшар сиёсий маҳкум Искандар Худойбергановнинг аҳволи ўта оғирлашган. Бу ҳақда «Элтуз»га 1 февраль куни маҳкумнинг Швецияда яшаётган синглиси Дилобар Эркинзода хабар берди.\n«Милиция кийимидаги «Жаслиқ»дан келган бир шахс (қамоқхона ёки ГУИН ходими), бугун амакимнинг уйига келиб, «Искандар Худайберганов қариндошингизми?», деб сўраган, яъни акам ҳақида суриштирган. Ҳа, деган жавобни олгач, «Мен унинг олдидан келаяпман, аҳволи ўта оғир, жиддий касалланган, яқинларидан ким қамоқхонага бора олади?», дея сўрашган», деди Дилобар Эркинзода «Элтуз» мухбирига.\nБироқ, амакиси билан фамилиялари бир хил бўлмагани сабабли, ГУИН ходими унга ва бошқа қариндошларига учрашув бермаслигини билдирган.\n«Қамоқхона ходими, амакимга чет элдаги яқин қариндошлари билан боғланиб, вазиятни тушунтиринг ва улар зудликда адвокат билан етиб боришсин қамокхонага, дея тайинлаб кетишган» деди маҳкумнинг синглиси.\nДилобар Эркинзоданинг «Элтуз»га билдиришича, муаммони ҳуқуқий асосда ҳал қилиш учун улар Тошкентдан адвокат ёллашган. Швед жамоатчилиги, жумладан Халқаро Амнистия вакилларига хабар етказилган.\nИскандар Худойберганов 2002 йили жиноят кодексининг 14-та моддаси, жумладан жиноий уюшма тузиш, Ўзбекистон конституцион тузумига тажовуз, террорчилик, қотилликда айбланган. Айбловга кўра у «Ўзбекистон Исломий ҳаракати» (ЎИХ)га аъзо бўлган.\nСудда иштирок этган «Хьюман Райтс Вотч» ташкилоти вакили Искандар Худойбергановнинг терговда калтаклангани, электр токи билан қийнашгани, МХХ ҳибсхонасига ўтказишганидан сўнг ухлашга қўйишмагани, «игнага ўтирғазишгани» ҳақидаги кўргазмаларини қайд қилган.\nДилобар Эркинзоданинг ўз акасини озод этиш учун олиб борган кампанияси, кўп жиҳатдан 2008 йили Ўзбекистонда ўлим жазосининг бекор этилишига ёрдам берган эди.


Эзгулик ва қувонч - Huquq.uz\nЭзгулик ва қувонч\n14:40 - 05.06.2020\nДиёримизда болаларга юксак даражада ғамхўрлик кўрсатилмоқда. Улар бундай имкониятдан унумли фойдаланиб, турли соҳаларда улкан ютуқларни қўлга киритмоқда.\n1 июнь – Халқаро болаларни ҳимоя қилиш куни муносабати билан юртимизнинг барча ҳудудларида бўлганидек, Наманганда ҳам хайрли тадбирлар ўтказилди.\nТаъкидлаш жоизки, ҳозир Наманган вилоятида 500 мингга яқин ўқувчи таълим-тарбия олмоқда. Жорий йилнинг ўтган даврида вилоятдаги 705 та мактаб ўқувчилари мамлакатимиз ва халқаро миқёсда ўтказилган фан, спорт, санъат бўйича турли танлов ва мусобақаларда юқори натижаларга эришди.\nБайрам муносабати билан Бош прокуратура ташаббуси билан шаҳар ва туман прокуратуралари ҳамда халқ таълими бўлимлари ҳамкорликда санитария-эпидемиология қоидаларига амал қилган ҳолда ижтимоий-ҳуқуқий ёрдамга муҳтож 110 нафар болага, вилоят соғлиқни сақлаш бошқармасининг ихтисослаштирилган болалар уйининг 50 нафардан зиёд тарбияланувчисига кийим-кечак ва ширинликлар ҳадя қилинди. Барча шаҳар ва туманларидаги уйда якка тартибда таълим олаётган ва профилактик назоратга олинган 400 дан ортиқ ўқувчининг хонадонига борилиб, совғалар улашилди.\nЙўқлов давомида прокуратура вакиллари ёшларнинг қизиқишлари, орзу-умидлари, интилишлари билан яқиндан танишишди. Уларнинг таълим-тарбияси, илм-маърифат чўққиларини забт этишлари учун яратилаётган имкониятларга тўхталиб, ўғил-қизларга муваффақият тиладилар.\nПрокуратура органлари томонидан ёшларнинг ҳуқуқ ва қонуний манфаатларини ҳимоя қилишдан кўзланган мақсад уларни ватанга муносиб инсонлар этиб камолга етказишдир. Улар нафақат байрам кунлари, балки доимо шундай эътибор ва ғамхўрлик оғушидадир.\nНаманган вилояти прокурорининг катта ёрдамчиси


Ўзбекистон январь-февраль ойларида 1,2 млрд долларлик олтин сотди\nИқтисодиёт 14:12 / 18.03.2019 7629\n2019 йил январь-февраль ойларида экспорт ҳажми 3,03 млрд долларга (ўсиш суръати 20,4%) тенг бўлди. Бу ҳақда Давлат статистика қўмитаси хабар қилмоқда.\nУшбу 3 млрд долларнинг ярмидан камроғи олтин ҳиссасига тўғри келди - 1,2 млрд доллар. Олтинни ҳисобга олмаганда, экспорт ҳажми 45,3 фоизга ошиб, 1,8 млрд долларни ташкил этди.\nАгар 2018 йил билан солиштириладиган бўлса, экспорт тузилмасида сезиларли ўзгаришлар юз бермаган, аммо 2019 йил январь-февраль ойларида олтиндан ташқари барча товар ва хизматларнинг экспорт улуши ошган.\n2018 йилда Ўзбекистон 2,9 млрд долларлик олтин сотди. У экспортдаги энг асосий товарлардан бири бўлиб қолмоқда. Масалан, 1,1 млрд долларлик қора ва рангли металлар, 1,6 млрд долларлик тўқимачилик маҳсулотлари, 1 млрд долларлик озиқ-овқат маҳсулотлари сотилди.\n2018 йил кузида Ўзбекистон олтин экспортини тўхтатди, бу мамлакатнинг олтин захираларини кўпайтириш имконини берди. Йил бошида қазиб олинадиган ва сотиладиган олтин тўғрисидаги маълумот энди сир сақланмаслиги маълум бўлди.


«Доимо ёш гимнаст» – спорт жамоатчилиги Оксана Чусовитинани табрикламоқда\n20:16 / 19.06.2020\nБугун ўзбекистонлик афсонавий спортчи, 7та олимпиада ўйинларида қатнашган дунёдаги ягона спортчи Оксана Чусовитина 45 ёшга тўлди. Шу муносабат билан дунё спорт жамоатчилиги уни табрикламоқда.\nThe Times Hub газетасининг сайтида Чусовитинанинг туғилгани кунига бағишлаб у ҳақда мақола эълон қилинди. «Доимо ёш гимнаст. Том Круз билан учрашувни кутаётган Чусовитина 45 ёшда. Аммо у 8-олимпиада ўйинлари томон кетмоқда» сарлавҳали мақолада хусусан шундай дейилган: «Собиқ иттифоқ вақтида совринлар ютишни бошлаган Чусовитина 2018 йилда Осиё ўйинларида ҳам совриндор бўлди».\nЧусовитинанинг инстаграмдаги саҳифасида спорт оламидаги машҳурлар томонидан табриклар йўлланмоқда. Россиялик машҳур спорт журналисти Дмитрий Губерниев, беларуслик уч карра олимпиада чемпиони Светлана Богинская (Ўзбекистонда мураббий бўлиб ҳам ишлаган), гимнастика афсонаси руминиялик беш карра олимпиада чемпиони Надя Команечи инстаграм саҳифаларида Чусовитинани табриклашган.\nМаълумот учун, Оксана Чусовитина 1992 йилги Барселона олимпиадаси чемпиони ҳисобланади. У фаолияти давомида уч марта жаҳон чемпиони, икки марта Осиё ўйинлари ғолиби, бир марта Европа чемпиони ҳам бўлган.\nОлимпиада ўйинларида қатнашиш бўйича жаҳон рекордчиси ҳисобланган Чусовитина 2019 йил 12 октябрь куни Германиядаги жаҳон чемпионатида Токио олимпиадаси йўлланмасини қўлга киритган ва бу афсонавий спортчининг саккизинчи олимпиадаси бўлади.\nKun.uz мухбири Оксана Чусовитина билан боғланиб, уни туғилган куни билан табриклади ва режалари билан қизиқди. Чусовитина олимпиада ўйинларига тайёргарликни давом эттираётганини маълум қилди.\n20:21 / 25.03.2020\n00:25 / 09.12.2019\nОксана Чусовитина ХОҚ комиссияси таркибига киритилиши мумкин\nОксана Чусовитина спорт фаолиятидан кейин нима билан шуғулланмоқчилигини маълум қилди\nОксана Чусовитина 2020 йилги Олимпиададан сўнг фаолиятини якунлайди


ОАВ: Apple 15 мартда 4 дюймли арзон айфон ва янги айпадни намойиш қилади\n11:16 / 03.02.2016\n9to5Mac нашрининг ахборот манбалари маълумотларига кўра, Apple компания учун хос бўлмаган вақтда янги маҳсулотлар намойишини ўтказишни режалаштирмоқда. 15 март куни 4 дюймли арзон айфон, iPad Air 3 ва Apple Watch соатлари учун янги тасмаларни тақдим этади.\nМаълумотларга кўра, бюджет айфон iPhone 5se номини олади. Бундан аввалроқ эса нашр у ҳақдаги батафсил маълумотларни эълон қилган эди.\nУнга кўра, iPhone 5se смартфони iPhone 5s, iPhone 6 ва iPhone 6s аралашмаси бўлади. Унинг ташқи томони iPhone 5s`ни эслатса, олд панелининг қирралари айфоннинг сўнгги нусхаси каби бўлади. Асосий камера 8, олд камера эса 1,2 Мп бўлиши кутилмоқда. iPhone 6 смартфонидаги каби, унда ҳам катта панорамада суратга олиш ва видео қайд этишда автомат фокуслаш функцияси ишлайди.


10:09 / 27.09.2021\nҲукумат қарори билан давлат олий таълим муассасаларининг ижара ҳуқуқи асосида яшаётган талабаларига ойлик ижара тўловининг бир қисмини давлат бюджети ҳисобидан қоплаб бериш тартиби тўғрисидаги низом тасдиқланди.\nИжара ҳуқуқи асосида яшайдиган талабаларнинг ойлик ижара тўлови бир қисмини қоплаб бериш давлат солиқ хизмати органлари томонидан ҳисобга қўйилган кўчмас мулк ижара шартномасига мувофиқ ижара ҳуқуқи асосида яшайдиган ариза берувчиларга нисбатан татбиқ этилади.\nРўйхатга олинган доимий яшаш жойи доирасида (туман, шаҳар миқёсида) ариза берувчиларга ойлик ижара тўловининг бир қисмини қоплаб бериш амалга оширилмайди. Битта турар жойда икки ва ундан ортиқ талаба ижара ҳуқуқи асосида яшаган ҳолатларда уларнинг барчаси ижара шартномасида қайд этилган бўлишлари шарт. Мазкур тартиб давлат ОТМнинг фақат кундузги таълим шаклида ўқиб, ижара ҳуқуқи асосида яшайдиган талабаларига нисбатан татбиқ этилади.\nАриза берувчи тегишли маълумот ёки ҳужжатларни ўзи таълим олаётган факультетнинг ёшлар билан ишлаш бўлими декан ўринбосари ёки ОТМнинг талабаларни турар жой билан таъминлаш ишларини мувофиқлаштирувчи бўлимига топширади. Масъуллар 1 ҳафта давомида ариза берувчи маълумотларининг ижтимоий мезонларга мувофиқлигини ўрганади. Сўнг маълумотларни умумлаштириб, кўриб чиқиш ва хулоса бериш учун навбатдаги ҳафтанинг биринчи кунида талабгорларни танлаб олиш комиссиясига тақдим этади.\nКомиссия бир иш кунида талабгорлар тўғрисидаги маълумотларни ўрганиб чиқиб, қарор қабул қилади. Шунга кўра, давлат ОТМ ректори (филиал директори)нинг буйруғи расмийлаштирилиб, аризалари қаноатлантирилган талабгорлар тўғрисидаги тегишли маълумотлар ва уларнинг рўйхати тўловларни амалга ошириш учун бухгалтерияга тақдим этилади.\nИжара тўловининг бир қисмини қоплаб бериш: ўқув йили давомида (ҳар йили 1 сентябрдан 1 июлгача) ёки ўқитиш дастури бўйича ўқув йилининг давомийлигига қараб белгиланади; ариза берувчи томонидан ҳар ойнинг 7-санасигача аризалар масъулларга тақдим этилганидан сўнг амалга оширилади. Ушбу муддатлар тугагандан кейин берилган аризалар кўриб чиқилмайди.\nДавлат боғчаларининг бўш турган ерлари нодавлат боғча биносини қуриш учун бепул ижарага берилади\nШерзодхон Қудратхўжа талабаларни қўллаб-қувватлаш бўйича Тошкент ва вилоятлар марказларидаги оилаларга мурожаат қилди\nТалабалар турар жойларини қуришда битта талаба ўрни 50 млн сўмга тушади — Тошқулов\n13:47 / 02.10.2021\n“Талаба тадбирлар залини эмас, миясини тўлдириши керак” — АҚШ элчихонаси грантини ютган қиз


"Агар вируснинг чекинаётгани рост бўлса, ўқишни мактабларда бошлайвериш керак"\n25 октябр 2020, Тошкент вақти: 22:14\nТошкент шаҳридаги 267-мактаб ўқитувчилари ўқувчиларни кутиб олмоқда (мақолага бу мактабнинг алоқаси йўқ)\nҲозирча аноним қолишни истаган ўзбекистонлик муаллиф, Озодлик учун ёзган навбатдаги мақоласида, ўқув йилини қачон ва қай шаклда бошлаш масаласида ота-оналар ўртасида сўров ўтказаётган Халқ таълими вазирлиги билан ғойибона баҳсга киришади.\nШу кунларда Ўзбекистонда янги ўқув йилини қачон бошлаш, пандиемия шароитида мактаб таълимини қандай ташкил масалалари жиддий мунозаларга сабаб бўлаяпти.\nУшбу мунозарани, коронавирусдан эсон-омон қутулиб, соғайиб чиққан халқ таълими вазири Шерзод Шерматовнинг ўзи бошлаб берди ва ўқув йили 14 сентябрдан бошлаш тўғрисида иаклиф киритилганини маълум қилди.\nҲозирги кунда одамлар орасида турли сўровлар ўтказилаяпти ва маълумотларга кўра, унинг натижаси ҳозирча 50/50. Яъни, одамларнинг ярми ўқув йили мактабда одатдаги каби бошлансин деётган бўлса, қолган ярми йўқ, бу хавфли деб ҳисобланаяпти.\nҚизиғи шундаки, бундай сўровлар телеканалларда ҳам ўтказилаяти ва у пулли. Кимки уяли телефон орқали ўз фикрини айтишни ҳоҳласа, бунинг учун унинг балансидан пул ечиб олинади. Ҳозиргача қанча киши телефон қилгани ва бу неча юз миллион бўлганлигини одамлар ҳисоблаб юришипти.\nМени ушбу масаланинг бошқа тарафи қизиқтираяпти.\n"Ҳар ким билим олиш ҳуқуқига эга. Бепул умумий таълим олиш давлат томонидан кафолатланади. Мактаб ишлари давлат ҳимоясидадир".\nБу Ўзбекистон Республикаси Конституциясининг 41-моддаси ва унда қандай ёзилган бўлса, шундайлигича келтирдим.\nМаълумки, Конституциявий нормалар тўғридан-тўғри, қандай ёзилган бўлса шундай амал қилиши ҳамда у бирор бир шубҳа ва эътирозни келтириб чиқармаслиги керак.\nШундай экан, Конституцияда белгилаб қўйилан ҳуқуқни амалга ошириш учун мустаҳкам кафолатини яратиш ўрнига, давлатнинг ўзи буни мунозара масаласига айлантиргани одамни ажаблантиради.\nАгарда, давлат ўз фуқароларига таълим олишни кафолатлаб, мактаб ишини ўз ҳимоясига олган экан, ҳозирги пандемия шароитида ушбу ҳуқуқ ва кафолатларни амалга оширишнинг тинч, хавфсиз шарт-шароитларини яратишга ўзи мажбурдир.\nЎзи, Ўзбекистонда коронавирус билан зарарланиш статистикасида ҳам парадоксни кузатиш мумкин. Яъни, иккинчи босқич қатъий каратин кунлари зарарланганлар сони 700 тадан ошган бўлса, карантин бекор қилинганидан сўнг у кескин камайиб бормоқда. Масалан, кеча - 26 август куни 390 тани ташкил этди. Бу қувонарли албатта. Бироқ, турли саволларни келтириб чиқаради. Карантин кунлари ҳамма одамлар уйда бўлганида вирус билан зарарланиш сони мунтазам ошиб борган бўлса, бугун эса кўча, бозор, магазин, транспорт ва ҳоказода одамлар гавжумлигида унинг сони пасайишининг сабаби нимада? Президентнинг ўзи абгорлигини тан олган тиббиётимиз бирданига зўр ишлаб кетдими? Одамлар ёппасига эмлангани йўқ ёки бундай ижобий натижага эришиш учун бирор бир иш қилингани йўқ ку? Маска режимига ҳам риоя этиш аҳволи ҳам эскича ку? Ёки бу Россия, Хитой, Германиядан келган врачларнинг хизматими? Улар профилактика эмас, бевосита беморларни даволаш билан шуғулланаяпти ку?....\nБу вирус юқтиришнинг табиий камайиши бўлса нур ўстига аъло нур, албатта, бироқ, шундай ижобий тенденция мунтазамлик касб этаётган экан, давлат бу ҳақда халққа эълон қилиб, иккинчи тўлқин қачон бўлиши эҳтимоли ҳақида одамларни огоҳлантириши керак.\nЯнги ўқув йилини бошлашда ҳам ҳудди шундай. Агарда, мамлакатдаги бугунги шарт-шароитларда давлат мактабларда хавфсиз, тўлақонли таълим олишга кафолат бера олса, унда мунозара қилмай очиқ айтиши ҳамда мактабларда ўқишни одатдагидек, 2-сентябрдан бошлаб юбориши керак. Агар, вирус билан боғлиқ вазият барқарор бўлмаса, касалланиш хавфини оширмай, онлайн таълим олиш шароитларини такомиллаштириши керак.\nМактаб ишида аврал режим кетмайди. Тасаввур қилинг, мактабда дарс пайтида бирор бир ўқитувчи ёки ўқувчи иситмаси ошиб қолиб йўтала бошласа, минг маротаба дезинфекция қилинмасин, маска режимига риоя этилмасин, бундай шароитда сифатли таълим тўғрисида гапириб бўлмайди. Бу ҳолат дарров резонанс олади ва ота-она фарзандини мактабга юбормай қўяди.\nХуллас, ушбу масалада давлатнинг позициясида қатъиятсизлик ва масъулиятдан қочишни кузатиш мумкин.\nОта-оналарга онлайн мактаб таклиф қилинмоқда. Таълим ходимлари бунда ўқувчи мутлақ назоратсиз қолишини тан олмоқда (ВИДЕО)\nOzodSuhbat: ”Ўқувчиларни мактабга қайтариш керак, онлайн-дарслардан самара йўқ”


Ҳавайи аҳолиси қўрқитиб юборилди\n09:30 / 14.01.2018\nАҚШнинг Ҳавайи штати аҳолисига янглиш тарзда баллистик ракета ҳужуми ҳақидаги хабар тарқатилди. Бу ҳақда Reuters ахборот агентлиги хабар берди.\n“Ҳавайи томон баллистик ракета ҳужуми хавфи мавжуд. Дарҳол бошпана изланг. Бу машқ эмас”, деб айтилган хабарда.\nШундан кейин ҳукумат раддия чиқармагунча аҳоли ўртасида ярим соатча ваҳима давом этган. Штат губернатори Дэвид Айж аҳолидан ёлғон тревога учун узр сўраган ва бундай ҳолат бошқа қайтарилмаслиги учун чоралар кўришга ваъда берди. “Бу қурилманинг йил давомида ҳар куни кунига 3 марта ўтказиладиган текшируви эди. Фавқулодда вазиятлар агентлиги ходими бошқа тугмани босиб юборган”, деб тушунтирган вазиятни губернатор.\nМобил телефонларга юборилган ва маҳаллий вақт билан соат 08.00ларда телевидение ва радио орқали узатилган огоҳлантириш Шимолий Корея билан кескинлик мавжуд шароитда берилгани янада ваҳималироқ бўлган.\n2017 йил августда Шимолий Кореядан Япония ҳудуди узра учиб ўтиб, Хоккайдо оролидан 1180 км узоқликка тушган ракета учирилган. Ўшанда ракета парвозининг умумий узоқлиги 2,7 минг км.ни ташкил қилган. Пхеньян ушбу синовни АҚШнинг Тинч океанида жойлашган Гуам оролига зарба беришга тайёргарлик деб атаган.\nСаудия Арабистони мудофаа кучлари Ар-Риёд устида баллистик ракеталарни уриб туширди\n07:45 / 26.03.2018\n19:50 / 25.03.2018\n21:00 / 11.02.2018